Հավելված  
 Վեդի համայնքի ավագանու  
 2024թ. նոյեմբերի 27-ի  
N -Ա որոշման

**Կ Ա Ն Ո Ն Ա Կ Ա Ր Գ**

**ՎԵԴԻ ՀԱՄԱՅՆՔԻ ԱՃՈՒՐԴԻ**

**ԸՆԴՀԱՆՈՒՐ ԴՐՈՒՅԹՆԵՐ**

1. Սույն կանոնակարգով կարգավորվում է Հայաստանի Հանրապետության Արարատի մարզի Վեդի համայնքի ղեկավարի (այսուհետ՝ աճուրդի կազմակերպիչ) կողմից հրապարակային  աճուրդների միջոցով Վեդի համայնքի սեփականություն հանդիսացող գույքի (հողամասերի, այլ անշարժ և շարժական գույքի, իրավունքի) օտարման գործընթացը։

2. Աճուրդները կազմակերպվում և իրականացվում են Քաղաքացիական օրենսգրքով, Հողային օրենսգրքով, «Հրապարակային սակարկությունների մասին» օրենքով, Հայաստանի Հանրապետության կառավարության 2001 թվականի ապրիլի 12-ի N 286 որոշման և սույն կանոնակարգով սահմանված կանոններով։

3. Աճուրդներն իրականացվում են բաց դասական աճուրդի կազմակերպման ձևով։

4. Աճուրդներն անցկացվում են աճուրդի կազմակերպչի որոշմամբ ստեղծված՝ առնվազն 5 անդամից կազմված, աճուրդային հանձնաժողովի կողմից։

Հանձնաժողովի կազմում ընդգրկվում են Վեդու համայնքապետարանի աշխատակազմի մասնագետներ և ավագանու անդամներ։

5. Աճուրդային հանձնաժողովի կազմից նշանակվում է աճուրդավար և արձանագրող։

6. Աճուրդային հանձնաժողովը իրավազոր է, եթե ներկա են աճուրդային հանձնաժողովի անդամների առնվազն 2/3-ը։

7. Աճուրդին մասնակցել ցանկացողները լրացնում են հայտ՝ համաձայն սույն կանոնակարգի N 1 ձևի, իսկ հողամասերի աճուրդների դեպքում՝ Հայաստանի Հանրապետության կառավարության 2001 թվականի ապրիլի 12-ի N 286 որոշմամբ սահմանված N 4 ձևի։ Լրացված հայտերը հանձնվում են աճուրդավարին։ Հայտ լրացրած անձի տվյալները նույն օրը աճուրդի արձանագրողը գրանցում է մասնակիցների գրանցամատյանում՝ համաձայն սույն կանոնակարգի N 2 ձևի և տրամադրում է մասնակցի վկայական՝ համաձայն սույն կանոնակարգի N 3 ձևի։

8. Աճուրդի մասնակցության հայտը չի ընդունվում, եթե հայտ ներկայացնողը չի հանդիսանում աճուրդով վաճառվող լոտ(եր)ի սեփականության իրավունքի սուբյեկտ։

9. Հայտերի ընդունումը և մասնակիցների գրանցումը դադարեցվում է աճուրդի անցկացման օրվանից 3 աշխատանքային օր առաջ։

**ԱՃՈՒՐԴԻ ՀՐԱՊԱՐԱԿԱՅԻՆ ԾԱՆՈՒՑՈՒՄԸ ԵՎ ՄԱՍՆԱԿԻՑՆԵՐԻ ՈՒ ՄԱՍՆԱԿԻՑ ՉՀԱՄԱՐՎՈՂ ԱՆՁԱՆՑ ՎԱՐՔԱԳԾԻ ԿԱՆՈՆՆԵՐԸ**

10. Աճուրդն անցկացվում է հրապարակայինծանուցման մեջ նշված օրը՝ աշխատանքային ժամերին։

11. Աճուրդի մասին հրապարակային ծանուցումը կատարվում է մամուլով, զանգվածային լրատվության այլ միջոցներով, Հայաստանի Հանրապետության հրապարակային ծանուցումների www.azdarar.am պաշտոնական կայքէջում, մարզպետի աշխատակազմի և համայնքի պաշտոնական կայքէջերով` աճուրդի անցկացումից առնվազն մեկ ամիս առաջ:

Աճուրդի մասին հրապարակային ծանուցումը աճուրդի կայացման օրվանից առնվազն 1 օր առաջ զետեղվում է Վեդու համայնքապետարանի վարչական շենքում՝ տեսանելի վայրում:

12. Աճուրդի մասին հրապարակային ծանուցումը պետք է պարունակի օրենքով սահմանված տեղեկությունները՝ սակարկությունների անցկացման տեղը, օրը, ժամը, գույքի (հողամասի) գտնվելու վայրը, չափերը, ծածկագիրը, մեկնարկային գինը, նախավճարը, քայլի չափը, օգտագործման նպատակը, ճանապարհների, ջրատարի, կոյուղու, էլեկտրահաղորդման գծերի, գազատարի առկայության մասին տվյալները (գյուղատնտեսական հողամասերի դեպքում` նաև որակական հատկանիշները), ինչպես նաև տվյալ գույքի նկատմամբ սահմանափակումների (ներառյալ` սերվիտուտների) առկայությունը:

13. Աճուրդում վաճառվող գույքի(լոտի) վիճակի, ինչպես նաև դրա վերաբերյալ հրապարակված տվյալների անճշտության համար աճուրդի կազմակերպիչը պատասխանատվություն չի կրում, եթե անճշտությունը չի կատարվել իր կողմից:

14. Աճուրդին մասնակցել ցանկացողները սույն կանոնակարգին կարող են ծանոթանալ Վեդու համայնքապետարանում՝ աճուրդի մասին ծանուցումը հրապարակելու պահից մինչև աճուրդը սկսվելու պահից առնվազն 30 րոպե առաջ:   
 15. Կանոնակարգի և աճուրդի հետ կապված այլ փաստաթղթերի պատճենները տրամադրվում են համապատասխան դիմումի հիման վրա։ Յուրաքանչյուր պատճենահանված էջի համար վճարը սահմանվում է 50 (հիսուն) դրամ։

16. Աճուրդի մասին հրապարակային ծանուցման փոփոխությունները և լրացումները կատարվում են օրենքով սահմանված կարգով:

17. Աճուրդի մասնակիցները և մասնակից չհամարվող անձինք (այսուհետ՝ դիտորդ) աճուրդի դահլիճում զբաղեցնում են առանձին նստատեղեր: Աճուրդի մասնակից չհամարվող անձանց համար աճուրդի սկսելու պահից 30 րոպե առաջ վաճառվում են դիտորդի տոմսեր՝ համաձայն սույն կանոնակարգի N 4 ձևի, որի համար վճարվում է մուտքի վճար։

18. Մուտքի վճարի չափը (դիտորդի տոմսի արժեք) սահմանվում է 5000 (հինգ հազար) դրամ։

19. Աճուրդի մասնակիցները և դիտորդները պարտավոր են չխոչընդոտել աճուրդի անցկացմանը և պահպանել հետևյալ կանոնները.

1) չհայտնել իրենց դժգոհությունը, սպառնալիքը կամ գոհունակությունը որևէ մասնակցի, մասնակից չհամարվող անձի, աճուրդային հանձնաժողովի կամ աճուրդավարի գործողությունների նկատմամբ,

2) չխոսել աճուրդի ընթացքում, բացառությամբ սույն կանոնակարգով սահմանված դեպքերի,

3) հարցադրումներ ուղղել աճուրդային հանձնաժողովին լոտի աճուրդը սկսվելուց առաջ կամ հետո, իսկ լոտի աճուրդի ընթացքում միայն աճուրդավարի թույլտվությամբ,

4) աճուրդի ընթացքում դուրս չգալ դահլիճից կամ չվերադառնալ դահլիճ,

5) չթաքցնել օրենքով սահմանված՝ աճուրդավարի կամ նրա ամուսնու ազգական լինելու հանգամանքը:

**ԱՃՈՒՐԴԻ ՄԱՍՆԱԿՑԵԼՈՒ ՊԱՅՄԱՆՆԵՐԸ ԵՎ ԼՈՏԻ ՈՒՍՈՒՄՆԱՍԻՐՈՒՄԸ**

20. Աճուրդի մասնակից կարող են հանդիսանալ ֆիզիկական և իրավաբանական անձինք, ինչպես նաև համայնքները (բացառությամբ օրենքով նախատեսված դեպքերի), որոնք աճուրդի անցկացման օրը՝ աճուրդի բացումից առնվազն 30 րոպե առաջ մուծել են նախավճար՝ աճուրդում վաճառվող լոտի մեկնարկային գնի 50 տոկոսի չափով և ստացել են մասնակցի վկայական:

21. Աճուրդի կազմակերպիչը հրապարակային ծանուցման պահից սկսած՝ մինչև աճուրդի բացմանը նախորդող 3-րդ աշխատանքային օրը մասնակիցներին ընձեռում է հնարավորություն՝ լոտ(եր)ն ուսումնասիրելու համար դիմել համայնքապետարան յուրաքանչյուր երկուշաբթի, չորեքշաբթի և ուրբաթ օրերին՝ ժամը 9:00-17:00 ընկած ժամանակահատվածում (բացառությամբ 13:00-14:00 ընկած ժամանակահատվածի)։

22. Նախքան աճուրդի սկսվելը Կազմակերպիչը գրանցում է մասնակիցներին, ստուգելով նրանց ինքնությունը, լիազորությունները հաստատող փաստաթղթերը, ինչպես նաև աճուրդի մասին հրապարակային ծանուցման մեջ նշված այլ փաստաթղթերը և յուրաքանչյուր մասնակցին, ներկայացված մասնակցի վկայայականի համարին համապատասխան, տրամադրում է քարտեր:

23. Աճուրդի մասնակիցների մասին տեղեկությունները հրապարակման ենթակա չեն:

**ԱՃՈՒՐԴԻ ԿԱԶՄԱԿԵՐՊՈՒՄՆ ՈՒ ԱՆՑԿԱՑՈՒՄԸ**

24. Աճուրդներն անց են կացվում դասական (գնի ավելացման) եղանակով:

25. Աճուրդը սկսվում է, եթե մասնակիցների թիվը մեկ կամ ավելի է։ Աճուրդն սկսվելու պահից դահլիճ մտնելն արգելվում է:

26. Աճուրդը անց է կացնում աճուրդավարը, որը հայտարարում է աճուրդի ձևը, գնային հայտեր ներկայացնելու կարգը, լոտի անվանումը, բնութագրող ցուցանիշները, մեկնարկային գինը, աճուրդային նվազագույն քայլի չափը, որը սահմանվում է լոտի մեկնարկային գնի 5 տոկոսի չափով և կարող է կլորացվել հարյուր դրամի ճշտությամբ մինչև առավելագույն ամբողջ թիվը:

27. Աճուրդի մասնակիցը բարձրացնում է իրեն տրված մասնակցի վկայականը, որով տալիս է իր համաձայնությունը հայտարարված գնով լոտը ձեռքբերելու մասին:

28. Յուրաքանչյուր մասնակից կարող է լոտի գինն ավելացնել մեկ կամ մեկից ավելի քայլերով՝ քայլի չափից ոչ պակաս գումարով, բարձրացնելով մասնակցի վկայականը։

29. Աճուրդավարը շարունակում է աճուրդն այնքան ժամանակ, քանի դեռ չի մնացել առավելագույն գին առաջարկած մեկ մասնակից, որը համարվում է աճուրդում հաղթած մասնակից՝ աճուրդավարի կողմից առաջարկված գինը երրորդ անգամ հայտարարելու և մուրճիկի երրորդ հարվածից հետո:

30. Եթե մի քանի մասնակիցներ միաժամանակ գնային հայտ են ներկայացրել հավասար չափով, որից հետո ավելի բարձր գնային հայտ չի ներկայացվել, ապա աճուրդավարը վիճակահանությամբ որոշում է աճուրդում հաղթող համարված մասնակցին:

31. Վիճակահանությամբ աճուրդում հաղթող համարված մասնակցի որոշումը կատարվում է հետևյալ պայմաններով՝ աճուրդային հանձնաժողովի անդամները բաց քվեարկությամբ, ձայների պարզ մեծամասնությամբ որոշում են միաժամանակ հայտ ներկայացրած մասնակիցներին, այնուհետև մասնակիցների մասնակցի վկայականին համապատասխան համարը պարունակող քառածալ թղթերը դրվում են ծրարների մեջ և լցվում ոչ թափանցիկ արկղի մեջ: Աճուրդում հաղթող մասնակից է համարվում այն մասնակիցը, որի մասնակցի վկայականին համապատասխանող համարը աճուրդավարը առաջինն է հանում արկղից:

32. Աճուրդի արդյունքներն արձանագրվում են աճուրդի արձանագրողի կողմից՝ համաձայն սույն կանոնակարգի N 5, 6, 7 ձևերի, իսկ հողամասերի աճուրդների դեպքում՝ Հայաստանի Հանրապետության կառավարության 2001 թվականի ապրիլի 12-ի N 286 որոշմամբ սահմանված N 5, 6, 7 ձևերի։   
 Աճուրդում հաղթող ճանաչված մասնակիցը և հանձնաժողովի անդամները ստորագրում են աճուրդի արդյունքների մասին արձանագրությունները։   
 33. Եթե աճուրդի հաղթող ճանաչված անձը արձանագրությունների վերաբերյալ առարկություններ է ունենում, ապա դրանք նշվում են արձանագրությունների մեջ:

|  |
| --- |
| **ՉԿԱՅԱՑԱԾ ԱՃՈՒՐԴՆԵՐԸ** |

34. Աճուրդը համարվում է չկայացած, եթե աճուրդի մասնակցության համար հայտ չի ներկայացվել, կամ սակարկությունում հաղթած անձը հրաժարվել է լոտը ձեռք բերելուց կամ օրենքով նախատեսված այլ դեպքերում։

35. Տվյալ լոտի վերաբերյալ աճուրդը հայտարարվում է չկայացած` սույն գլխի 34-րդ գլխում նշված հանգամանքները վրա հասնելու հաջորդ օրը:

36. Աճուրդը չկայացած համարվելու դեպքում հաջորդ աճուրդի պայմանները, այդ թվում` մեկնարկային գինը կարող են փոփոխվել, բացառությամբ ՀՀ օրենսդրությամբ նախատեսված դեպքերի:

Առաջին անգամ աճուրդը չկայանալու դեպքում երկրորդ աճուրդը կազմակերպվում և անցկացվում է Հայաստանի Հանրապետության օրենսդրությամբ և սույն կանոնակարգով սահմանված կարգով ու ժամկետներում, բացառությամբ գյուղատնտեսական նշանակության հողամասերի աճուրդի, որն անցկացվում է 7 աշխատանքային օրվա ընթացքում` ապահովելով անհրաժեշտ տեղեկատվության հրապարակայնությունը: Յուրաքանչյուր սակարկության արդյունքով կազմվում է առանձին արձանագրություն, որն իր մեջ ներառում է տվյալներ` աճուրդի անցկացման վայրի, ժամկետի, մասնակիցների և կազմակերպչի, սակարկման ընթացքի և արդյունքների մասին:

37. Եթե աճուրդը համարվել է չկայացած սույն գլխի 34-րդ կետով նախատեսված հիմքերով, ապա յուրաքանչյուր հաջորդ աճուրդի համար լոտի մեկնարկային գինը նվազեցվում է հետևյալ չափով.

* շարժական գույքի դեպքում՝ լոտի նախորդ աճուրդում մեկնարկային գնի 10 տոկոսի չափով.

38. Յուրաքանչյուր հաջորդ աճուրդ կազմակերպվում և անցկացվում է սույն Կանոնակարգով սահմանված ընդհանուր կարգով:

**ԼՈՏԻ ԳՆԻ ՎՃԱՐՈՒՄԸ**

39. Աճուրդում հաղթած անձը 10 օրվա ընթացքում պարտավոր է ամբողջությամբ վճարել սակարկությունների արդյունքով ձևավորված գինը: Եթե նշված ժամկետում գինը չի վճարվում, կամ սակարկությունում հաղթած անձը հրաժարվում է սակարկությունների արդյունքների մասին արձանագրությունն ստորագրելուց, ինչպես նաև՝ առուվաճառքի պայմանագիր կնքելուց, ապա համարվում է, որ հաղթած անձը հրաժարվել է լոտը ձեռք բերելուց։

Աճուրդում հաղթող ճանաչված անձին տրվում է լոտի օտարման մասին որոշման նախագիծ, որտեղ նշվում են վճարման ենթակա գումարները և համապատասխան հաշվեհամարները։ Նախավճարը հաշվարկվում է հաղթողի կողմից վճարման ենթակա գումարի մեջ:

Աճուրդում հաղթող ճանաչված անձը՝ որոշման նախագծում նշված գումարը սահմանված ժամկետում վճարում է նշված հաշվեհամարին և վճարման անդորրագիրը ներկայացնում աճուրդի կազմակերպչին:

Աճուրդում հաղթող ճանաչված անձի կողմից լրիվ վճարումները կատարելուց հետո, բայց ոչ ուշ աճուրդի արդյունքները ամփոփելուց հետո 10-րդ օրը, աճուրդի կազմակերպիչը հաղթողին է տրամադրում աճուրդի արձանագրության մեկ օրինակը, լոտի օտարման մասին կազմակերպչի որոշումը և օտարման գործարքի համար անհրաժեշտ այլ փաստաթղթեր։

40. Սահմանված ժամկետում վճարումները չկատարելու դեպքում հաղթող ճանաչված անձի կողմից մուծված նախավճարը չի վերադարձվում։ Հաղթողի կողմից գումարն ամբողջությամբ վճարվելուց հետո` երկու օրվա ընթացքում, կողմերի միջև կնքվում է օտարման պայմանագիր, որը վավերացվում է նոտարական կարգով և ենթակա է պետական գրանցման:

41. Աճուրդում գոյացած գինը նվազագույն աշխատավարձի հիսնապատիկի չափը չգերազանցելու դեպքում վճարվում է աճուրդի արդյունքների մասին արձանագրության ստորագրման օրը:

42. Լոտի գնման գնի վճարման պարտավորությունը ենթակա չէ հաշվանցման:

43. Աճուրդի կազմակերպիչը աճուրդը կայանալու կամ չկայացած հայտարարվելու պահից մեկ աշխատանքային օրվա ընթացքում մասնակիցների գրավոր դիմումի հիման վրա նախավճարը վերադարձնում է աճուրդում չհաղթած մասնակիցներին:

**ԵԶՐԱՓԱԿԻՉ ԴՐՈՒՅԹՆԵՐ**

44. Աճուրդի կազմակերպման և անցկացման ընթացքում կազմված փաստաթղթերը և նյութերը պահպանվում և արխիվացվում են ՀՀ օրենսդրությամբ սահմանված կարգով։